林若愚七十
作者：陳藻
朝代：宋

paragraphs: 思我從網山，問道紅泉市。
託翁自漁溪，餉我百餘里。
數窮初值變，巢穴夜焚毀。
我恰還君家，曉霜失行李。
君家一物無，宦學吾請已。
艱難全信義，勉强圖終始。
三載客招提，饋遺無廢弛。
薄莫聞叩門，奔走勞僕使。
先生顧之笑，以我匹子美。
他時誓作銘，自送此老死。
新春方七十，行步追鹿豕。
犀斜宿草多，惆悵餘一紀。
幸有活頭顱，見君松竹比。
屈伸隨變化，貧富休悲喜。
人生飽諳曆，熟識興衰理。
身佚心鎮愚，千歲焉用彼。